เอกสารแนบ 3

รายงานของคณะกรรมการตรวจสอบ

รายงานของคณะกรรมการตรวจสอบ

เรียน ท่านผู้ถือหุ้นบริษัท ไมด้า แอสเซ็ท จำกัด (มหาชน)

คณะกรรมการตรวจสอบของบริษัท ไมด้า แอสเซ็ท จำกัด (มหาชน) ประกอบด้วยกรรมการอิสระ 3
ท่าน ซึ่งเป็นผู้ทรงคุณวุฒิด้านการเงิน การบัญชี กฎหมาย และการบริหารธุรกิจ
โดยกรรมการตรวจสอบทุกท่านไม่ได้เป็นผู้บริหาร พนักงาน หรือที่ปรึกษาของบริษัทฯ
ดังมีรายนามต่อไปนี้

1.  นายมงคล สัณฐิติวิฑูร ประธานคณะกรรมการตรวจสอบ

2.  นายภูเบศวร์ โหยประดิษฐ์ กรรมการตรวจสอบ

3.  นายพิสูจน์ สุขแสงทิพย์ กรรมการตรวจสอบ

กฎบัตรของคณะกรรมการตรวจสอบที่ได้รับอนุมัติจากกรรมการบริษัทฯ
กำหนดให้มีการประชุมคณะกรรมการตรวจสอบอย่างน้อยไตรมาสละ 1 ครั้ง ในปี 2554 บริษัทฯ
ได้จัดให้มีการประชุมคณะกรรมการตรวจสอบรวมทั้งสิ้น 4
ครั้งและได้รายงานผลการประชุมต่อคณะกรรมบริษัทฯ ทุกครั้ง ในการประชุมแต่ละครั้ง
มีผู้บริหารระดับสูง หัวหน้าหน่วยงานตรวจสอบภายใน หัวหน้าหน่วยงานบริหารความเสี่ยง
และผู้สอบบัญชีเข้าร่วมประชุมในวาระที่เกี่ยวข้อง กรรมการแต่ละท่านได้เข้าร่วมประชุมดังนี้

  ----------------------- ------------------------- -----------------------
  ชื่อ-นามสกุล               ตำแหน่ง                    จำนวนครั้งที่เข้าร่วมประชุม

  นายมงคล สัณฐิติวิฑูร         ประธานคณะกรรมการตรวจสอบ   4

  นายภูเบศวร์ โหยประดิษฐ์     กรรมการตรวจสอบ            4

  นายพิสูจน์ สุขแสงทิพย์        กรรมการตรวจสอบ            4
  ----------------------- ------------------------- -----------------------

คณะกรรมการตรวจสอบได้ดำเนินงานตามหน้าที่และความรับผิดชอบที่ได้รับมอบหมายโดยสรุปดังนี้

-   สอบทานงบการเงินรายไตรมาสและงบการเงินประจำปี 2554
    เพื่อนำเสนอต่อคณะกรรมการบริษัทฯ เพื่อพิจารณาอนุมัติ
    งบการเงินดังกล่าวได้จัดขึ้นตามหลักการบัญชีที่รับรองทั่วไปโดยถูกต้องและเปิดเผยข้อมูลอย่างเพียงพอ

-   สอบทานความเพียงพอและการประเมินผลประสิทธิภาพของระบบการควบคุมภายใน
    การบริหารความเสี่ยง การปฏิบัติตามกฎหมายที่เกี่ยวข้องกับธุรกิจของบริษัทฯ
    โดยประชุมร่วมกับผู้บริหารและหน่วยงานตรวจสอบภายในเพื่อให้ข้อเสนอแนะที่เป็นประโยชน์ต่อการบริหารงานของบริษัทฯ

-   พิจารณาอนุมัติแผนงานการตรวจสอบประจำปีซึ่งได้จัดทำขึ้นตามแนวความเสี่ยง
    และผลการตรวจสอบของหน่วยงานตรวจสอบภายใน สรุปได้ว่าบริษัทฯ
    มีระบบการควบคุมภายในที่มีประสิทธิผล โดยไม่พบข้อบกพร่องที่เป็นสาระสำคัญ

-   สอบทานรายการที่เกี่ยวโยงกัน
    ธุรกรรมของผู้มีส่วนได้เสียหรือรายการที่อาจมีความขัดแย้งทางผลประโยชน์กับบริษัทฯเพื่อให้มั่นใจว่าบริษัทฯ
    ได้ดำเนินการตามเงื่อนไขทางธุรกิจปกติและได้ปฏิบัติตามกฎหมายว่าด้วยหลักทรัพย์และตลาดหลักทรัพย์

-   รับทราบความเสี่ยงและติดตามความก้าวหน้าของการบริหารความเสี่ยงตามที่หน่วยงานบริหารความเสี่ยงนำเสนอ

-   สอบทานและประเมินผลการปฏิบัติงานของตนเองตามกฎบัตรของคณะกรรมการตรวจสอบและตามแนวทางการกำกับดูแลกิจการที่ดี
    ซึ่งผลเป็นที่น่าพอใจ

-   พิจารณาคัดเลือกผู้สอบบัญชีที่มีคุณสมบัติเหมาะสม
    รวมถึงเสนอแต่งตั้งและเสนอค่าตอบแทนของผู้สอบบัญชีประจำปี 2555 ต่อคณะกรรมการบริษัทฯ

จากการดำเนินงานของคณะกรรมการตรวจสอบตามที่กล่าวมาข้างต้น
คณะกรรมการตรวจสอบได้พิจารณาแล้วเห็นว่าบริษัทฯ
มีการจัดทำงบการเงินเป็นไปตามมาตรฐานการบัญชีที่รับรองโดยทั่วไปและมีการเปิดเผยข้อมูลที่เพียงพอ
มีระบบการควบคุมภายในและระบบการตรวจสอบภายในที่มีประสิทธิผล เพียงพอ
และไม่มีข้อบกพร่องที่เป็นสาระสำคัญ
มีการปฏิบัติตามกฎหมายและกฎระเบียบที่เกี่ยวข้องกับธุรกิจของบริษัทฯ
และการทำรายการที่เกี่ยวโยงกันมีความสมเหตุสมผลและเป็นประโยชน์สูงสุดตามนโยบายบริษัทฯ

คณะกรรมการตรวจสอบได้พิจารณาคัดเลือกผู้สอบบัญชีตามเกณฑ์การประเมินผลของบริษัทฯ ที่ถือปฏิบัติ
ประสบการณ์ ผลการดำเนินงาน และความเป็นอิสระในการดำเนินงานของผู้สอบบัญชีในปีที่ผ่านมา
และมีความเห็นว่าผู้สอบบัญชีของบริษัท บีพีอาร์ ออดิท แอนด์ แอดไวเซอรี่ จำกัด
มีผลการดำเนินงานเป็นที่น่าพอใจ นอกจากนี้ บริษัท พีพีอาร์ แอนด์ แอดไวเซอรี่ จำกัด
เป็นสำนักงานสอบบัญชีที่ได้รับการยอมรับในระดับสากล
คณะกรรมการตรวจสอบเห็นควรเสนอให้ผู้สอบบัญชีของบริษัท บีพีอาร์ ออดิท แอนด์ แอดไวเซอรี่
จำกัด เป็นผู้สอบบัญชีของบริษัทฯ ประจำปี 2555
และได้พิจารณากำหนดค่าตอบแทนของผู้สอบบัญชีเพื่อนำเสนอต่อคณะกรรมการบริษัทฯ
เพื่อขออนุมัติจากผู้ถือหุ้นต่อไป

[]

นายมงคล สัณฐิติวิฑูร

ประธานคณะกรรมการตรวจสอบ

9 ตุลาคม 2554